સોલર એવિયેશનની શરૂઆત ઈસવી સન ૧૯૭૦માં થઈ હતી. એ સમયે સોલર સેલ્સ (સૌરઊર્જા) બજારમાં ઉપલબ્ધ હતા, પરંતુ પાઇલટ એ સોલર વિમાનને ઉડાવે એવી કલ્પના ૧૯૮૦ પહેલાં નહોતી થઈ. સૌથી પહેલાં અમેરિકન ઍરોનૉટિકલ એન્જિનિયર પૉલ મૅકક્રીડી જ સંશોધકો માટે સોલર વિમાનના પડકારોને સામે લાવ્યા. તેમનું પહેલું વિમાન સોલૈર એક હજાર કિલોમીટર ઊડ્યું હતું. ત્યાર બાદ ૧૯૯૦માં એરિક રેમન્ડે સનસિકર વિમાનને ૧૨૧ કલાક ઉડાડ્યું હતું. ત્યાર બાદ ૧૯૯૬માં અગાઉના વિક્રમો તોડીને જર્મન પ્રોફેસર અને તેમની ટીમે ઇકા ૨ બનાવ્યું, જેના માટે એને ઇનામથી નવાજવામાં આવ્યું. આ બધામાં હેલિઓસને કેવી રીતે ભૂલી શકાય. આ વિમાન રિમોટ કન્ટ્રોલ વડે ચાલતું હતું. ૨૦૦૫માં અમેરિકાના ઍલન કોકોનીએ માનવવિહીન વિમાન સતત ૪૮ કલાક ચલાવ્યું હતું. ૨૦૧૦ની ૯ જુલાઈથી ૨૩ જુલાઈ દરમ્યાન ઍન્ગ્લો-યુએસ કંપનીએ ઝેફિર નામનું ડ્રોન સતત ૩૩૬ કલાક ૨૨ મિનિટ (૧૪ દિવસ) ઉડાવ્યું હતું. હવે સોલર ઇમ્પલ્સ ૨ બધાં જ વિમાનોના વિક્રમને તોડશે.